《慕仙》
清代·李予望

双丸跳昼夜，四序判春秋。屈指百年内，寄迹同蜉蝣。

胡为撄世网，役役多所谋。白日凋朱颜，衰老归一丘。

形器委寒灰，芜秽不可收。伤哉醯鸡人，谁识梅生俦。

中山卫叔卿，期我于瀛洲。云车白羽驾，蓬壶恣遨游。

金膏为我餐，玉液为我馐。愿言出锦囊，开笈十二楼。

息心入冥默，毋为害马蹂。道深虽难几，精微庶可求。

脱屣谢时辈，世事空悠悠。

作者简介：李予望，字岵瞻，号怡村，蔚州人。康熙辛卯举人。有《宫岩诗集》。